એક દિવસ અચાનક દર્પણ દિવ્યાને મળવાનું કહે છે. તેની આ વાત સાંભળીને એના મનમાં અનેક સવાલો ઊઠે છે કે આજે અચાનક એવું તે શું બન્યું કે દર્પણના જીવનમાં મારું કોઇ સ્થાન ન હોવા છતાં તે એકવાર મને મળવા માગે છે તે પોતાના મનમાં ઊઠેલ દરેક સવાલના જવાબ મેળવવા માટે દર્પણને મળવા જાય છે. બંને થોડી વાર મૌન રહે છે. થોડી વાર પછી દર્પણ ખૂબ જ માસૂમ સ્વરમાં પૂૂછે છે કે, ‘તને શું લાગે છે હું કોઇને સાચો પ્રેમ કરી શકું કે નહીં?’ દિવ્યા પાસે દર્પણના સવાલનો કોઇ જવાબ ન હતો. દર્પણ કહે છે કેઃ ‘હું મારી પત્ની દિશા સિવાય એક બીજી છોકરીને પણ પ્રેમ કરું છું, જેનું નામ છે આરતી. આરતી મારો પ્રથમ પ્રેમ હતી અને જીવનમાં છેલ્લા શ્વાસ સુધી રહેશે. હું આજે પણ આરતી સાથે કાયમ વાત કરું છું.’ તે કહે છે આજથી ઘણા સમય પહેલાં મારી મુલાકાત આરતી સાથે થઇ હતી. અમે બંને બેસ્ટ ફ્રેન્ડ હતા. ધીમે ધીમે હું એને ચાહવા લાગ્યો પરંતુ અમારી વચ્ચે જમીન આસમાન ફરક હતો. તે દરેક ક્ષેત્રમાં મારા કરતા આગળ હતી. અને ઉંમરમાં પણ મોટી હતી. આથી મારામાં કહેવાની હિંમત ન હતી કે હું તને પ્રેમ કરું છું. એવામાં મારા જીવનમાં દિશા આવી. એક દિવસ દિશાએ મને કહ્યું કે, ‘હું તને પ્રેમ કરું છું અને તમારી સાથે લગ્ન કરવા માગું છું.’ મેં ખૂબ વિચાર્યા બાદ લગ્ન માટે દિશાને હા પાડી અને ઘરમાં જણાવ્યું કે હું દિશા જોડે જ લગ્ન કરવા માગું છું. શરૂઆતમાં ઘરના લોકોએ વિરોધ કર્યો પણ પછી બધા સહમત થયા અને અમે બંનેએ લગ્ન કરી લીધા.